
   asupra
Propunerii legislative pentru modificarea art.32 şi art.33 din Legea nr.273/2006 privind finanţele publice locale
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art.32 şi art.33 din Legea nr.273/2006 privind finanţele publice locale, trimisă cu adresa nr. Pl-x 431 din 6 noiembrie 2017, înregistrată cu nr.4c-11/1063 din 7 noiembrie 2017.
Senatul, în calitate de primă Cameră sesizată, a respins iniţiativa legislativă în şedinţa din ziua de 31 octombrie 2017.

Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare.
Propunerea legislativă are ca obiect de reglementare modificarea art.32 şi art.33 din Legea nr.273/2006 privind finanţele publice locale, cu modificările şi completările ulterioare, în sensul măririi cotei repartizate bugetelor locale din impozitul pe venit încasat la bugetul de stat, de la 71,5%, cât este în prezent, la 80%, la nivelul fiecărei unităţi administrativ-teritoriale.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 5 martie 2019.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului, transmis prin adresa cu nr.825/DPSG din 31 mai 2017, conform căruia Guvernul nu susţine adoptarea acesteia şi avizul favorabil, cu observaţii şi propuneri, al Consiliului Legislativ, aviz cu nr.321 din 10 mai 2017.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea negativă a propunerii legislative întrucât propunerile de majorare a cotelor defalcate din impozitul pe venit influenţează negativ venitul bugetului de stat, în anul 2018 impactul negativ fiind de 2,8 miliarde lei.
În raport de obiectul şi conţinutul reglementării, iniţiativa legislativă face parte din categoria legilor ordinare.

                               PREŞEDINTE,                          

